ที่ มท ๐๘๑๐.4/ ว กรมส่งเสริมการปกครองท้องถิ่น  
 ถนนนครราชสีมา เขตดุสิต กทม. ๑๐๓๐๐

พฤศจิกายน 2565

เรื่อง รายงานการให้ความช่วยเหลือประชาชนผู้ประสบอุทกภัย

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. สำเนาหนังสือกระทรวงมหาดไทย ด่วนที่สุด ที่ มท 0205.1/ว 8345   
 ลงวันที่ 8 พฤศจิกายน 2565 จำนวน 1 ชุด  
 2. แบบฟอร์มการให้ความช่วยเหลือประชาชนฯ (แบบ 1 และ แบบ 2) จำนวน 2 ฉบับ

กระทรวงมหาดไทยแจ้งว่า คณะรัฐมนตรีในคราวประชุมเมื่อวันที่ 18 ตุลาคม 2565 ได้มีมติมอบหมายให้สำนักงานปลัดสำนักนายกรัฐมนตรี เป็นหน่วยงานหลักร่วมกับกระทรวงการคลัง กระทรวงการพัฒนาสังคมและความมั่นคงของมนุษย์ กระทรวงมหาดไทย สำนักงบประมาณ และหน่วยงานที่เกี่ยวข้อง เร่งรวบรวมข้อมูลเกี่ยวกับมาตรการ ระเบียบ หลักเกณฑ์ อัตราการจ่าย และงบประมาณค่าใช้จ่ายของส่วนราชการและหน่วยงานของรัฐทั้งหมดที่ได้ดำเนินการไปแล้ว และที่จะดำเนินการต่อไปให้ครบถ้วน ทั้งนี้ นายกรัฐมนตรีได้มีข้อสั่งการให้ติดตาม เร่งรัดหน่วยงานต่าง ๆ ในการให้ความช่วยเหลือและเยียวยาผู้ประสบอุทกภัยตามระเบียบกฎหมาย และภารกิจของหน่วยงาน โดยจัดลำดับความเร่งด่วนในการให้ความช่วยเหลือ ในระยะต่าง ๆ ทั้งที่ได้ดำเนินการไปแล้ว และจะดำเนินการต่อไป จนกว่าปัญหาอุทกภัยจะคลี่คลายลง รวมทั้งกรณีที่มีการให้ความช่วยเหลือเพิ่มเติมจากระเบียบ กฎหมาย หรือแนวทางปฏิบัติ โดยให้กระทรวงมหาดไทยรายงานให้สำนักงานปลัดสำนักนายกรัฐมนตรีทราบทุกวันศุกร์ เป็นประจำทุกสัปดาห์ ทั้งนี้ กระทรวงมหาดไทยขอให้ ทุกหน่วยงานรายงานผลการดำเนินการตามแบบฟอร์มที่กำหนดให้กระทรวงมหาดไทยทราบทุกวันพฤหัสบดี รายละเอียดปรากฏตามสิ่งที่ส่งมาด้วย

กรมส่งเสริมการปกครองพิจารณาแล้ว เพื่อให้การดำเนินการเป็นไปด้วยความเรียบร้อย จึงขอความร่วมมือจังหวัดสำรวจข้อมูลการช่วยเหลือและเยียวยาผู้ประสบอุทกภัยขององค์กรปกครองส่วนท้องถิ่น ในพื้นที่และรายชื่อผู้ประสานงานระดับจังหวัด โดยให้รายงานผลการดำเนินการตามแบบฟอร์มที่กำหนด ให้กรมส่งเสริมการปกครองท้องถิ่นทราบทุกวันพุธ เป็นประจำทุกสัปดาห์ โดยเริ่มตั้งแต่ วันพุธที่ 16 พฤศจิกายน 2565 เป็นต้นไป ผ่านไปรษณีย์อิเล็กทรอนิกส์ spkbct2021@gmail.com เป็นไฟล์ Excel โดยใช้ชื่อในการนำส่งว่า “รายงานการให้ความช่วยเหลือและเยียวยาผู้ประสบอุทกภัย จังหวัด.... ณ วันพุธที่......” เพื่อรวบรวมรายงานให้กระทรวงมหาดไทยต่อไป

จึงเรียนมาเพื่อโปรดพิจารณา

ขอแสดงความนับถือ

อธิบดีกรมส่งเสริมการปกครองท้องถิ่น

กองพัฒนาและส่งเสริมการบริหารงานท้องถิ่น

กลุ่มงานส่งเสริมการพัฒนาโครงสร้างพื้นฐาน

โทร. ๐-๒๒๔๑-๙๐๐๐ ต่อ ๔๑๑๖

ไปรษณีย์อิเล็กทรอนิกส์ saraban@dla.go.th